
נוסח לא מתוקן

מושב רביעי

פרוטוקול מס'
מישיבת ועדת הכספים

יום רביעי, י"ט באייר התשס"ו (17 במאי, 2006), שעה: 09:15

סדר היום: תקנות אגרות חקלאיות (הצמדה למדד) (תיקון), התשס"ו-2006
נכחו:
חברי הוועדה:

יעקב ליצמן – היו"ר

חיים אורון

שלי יחימוביץ

אמנון כהן

ישראל כץ

ראובן ריבלין

מוזמנים:

גיל להב - לשכה משפטית, משרד החקלאות ופיתוח הכפר

ייעוץ משפטי: עו"ד הלית מגידו

ייעוץ כלכלי: סמדר אלחנני
מנהל הוועדה: טמיר כהן
רשמה: שושנה מקובר

תקנות אגרות חקלאיות (הצמדה למדד) (תיקון), התשס"ו-2006

היו"ר יעקב ליצמן:
שלום לכולכם, אני פותח את ישיבת הוועדה בנושא: תקנות אגרות חקלאיות (הצמדה למדד) (תיקון), התשס"ו-2006. 

גיל להב:

אחזור בקצרה גם על ההסבר של אתמול.

היו"ר יעקב ליצמן:
אין צורך בהסבר. היו בעיות, ואני מציע שהניסוח ייעשה בהתאם לייעוץ של היועצת המשפטית. בסך הכל מדובר בבעיה של ניסוח פה ושם, היועצת המשפטית תנסח אתכם את הדברים, כפי שדובר אתמול. אין צורך להכנס עכשיו לכל הפלפולים. 

שלי יחימוביץ:

אדוני היושב ראש, על הבקשה הזאת חתום זאב בוים, וככל שאני יודעת כשמתחלפת ממשלה כל הבקשות - - - 

היו"ר יעקב ליצמן:
את צודקת. לכן אני צריך לבדוק אם הם באמת קיבלו אישור מהשר החדש. 

הלית מגידו:

אנחנו לא נוהגים לדרוש מהשר החדש לשוב ולחתום על בקשתו של השר הקודם. עם זאת, אנחנו דורשים מנציגי המשרד להגיע לוועדה ולהצהיר שהם באים לכאן על דעתו של השר החדש. 

היו"ר יעקב ליצמן:
אנחנו שואלים אותם אם זה על דעתם. על-פי החוק חברת הכנסת יחימוביץ צודקת.  

גיל להב:

אנחנו מדברים כאן על תיקון קטן, של הוספת פריט לנספח של תקנות אגרות חקלאיות. יש שם שורה ארוכה של חיקוקים, שכבר הוכנסו, וזה בעצם מנגנון הצמדה. 

לפני כשנה נחקקו תקנות חדשות, ואנחנו רוצים להוסיף גם אותן בתוספת לתקנות אגרות (הצמדה למדד), כדי שגם על האגרות שקבועות שם יחול אותו מנגנון. 

היו"ר יעקב ליצמן:
האם התוספת הזאת מתואמת אתכם, עו"ד הלית מגידו?

הלית מגידו:

זה לא מתואם אתנו; אנחנו לא מתאמים עם המשרדים. אסביר, וחבר הכנסת ריבלין אמר זאת אתמול: ישנן תקנות שקובעות מנגנון הצמדה. כרגע, המנגנון קובע שההצמדה תיעשה כלפי מעלה בלבד, כלומר עם עליית המדד. לתקנות האלה ישנה תוספת עם רשימה של תקנות שונות ומגוונות, שבעצם כפופות למנגנון הזה. כעת מבקשים מוועדת הכספים להוסיף פריט נוסף לתוספת הזאת.

ישראל כץ:

מה קורה כאשר המדד יורד?

הלית מגידו:

כאשר המדד יורד אין שינוי. בהתאם למנגנון הקבוע היום, כאשר המדד יורד אין שינוי. המנגנון מאפשר הצמדה כלפי מעלה בלבד. 

גיל להב:

ההערה הזאת עלתה באמת אתמול. ראשית, היא לא קשורה--

היו"ר יעקב ליצמן:
היא קשורה לכל הדיונים. אבל לעצם הענין כאן. 

גיל להב:

--לתקנות שמונחות על סדר היום. בכל מקרה, אחרי הישיבה אתמול הלכתי למינהל הכנסות המדינה, וכבר אתמול העברתי להם נוסח לתיקון התקנות לאגרות חקלאיות (הצמדה למדד), כך שתהיה הצמדה פעם בשנה. בין אם עלה המדד ובין אם ירד - יהיה עדכון קבוע פעם בשנה. בנוסף, תנוח דעתכם שכרגע מבחינת האזרח המצב אפילו מיטבי יותר, כיוון שהמנגנון היום הוא שהעדכון מתבצע רק כאשר המדד עלה ב-5%. מה שקורה הוא שבמשך ארבע שנים לא עדכנו את האגרות. 

חיים אורון:

אבל זה 5% מצטבר.

גיל להב:

5% מצטבר, וארבע שנים זה לא קרה – מאז ספטמבר 2002.

הלית מגידו:

אתם רשאים כעת לאשר את זה או לדחות את זה. לחלופין, אפשר שלא לאשר כרגע, ולדרוש ממשרד החקלאות להביא לנו את התקנות האלה בצירוף הצעה נוספת לתיקון התקנות לענין המנגנון.

ראובן ריבלין:
אדוני היושב ראש, לא צריך לתפוס טרמפ על הענין הזה. ההצהרה של המשרד, לפיה הם מקבלים את העיקרון ויפעלו לתיקון, מספקת.

היו"ר יעקב ליצמן:
אני מקבל את הצעת המשרדים ואת הצעתו של חבר הכנסת ריבלין. אנחנו נאשר את זה, בכפוף לכך שתתקנו את הנוסח. 

ישראל כץ:

מתי יתקנו - לעכשיו או בכלל? 

הלית מגידו:

לא לעכשיו.

ישראל כץ:

זה לא קשור לזה, אז ההתניה לא קשורה כאן. 

היו"ר יעקב ליצמן:
אבל אני רוצה שיתקנו את זה.

ישראל כץ:

לא יתקנו לעכשיו - שלא תהיה טעות.

היו"ר יעקב ליצמן:
אתה מתקן את הסעיף לעכשיו?

גיל להב:

לא, עכשיו אני לא יכול. 

הלית מגידו:

אם אין בקשה של השר, הוא לא יכול כרגע. 

היו"ר יעקב ליצמן:
מי בעד תקנות אגרות חקלאיות (הצמדה למדד) (תיקון), התשס"ו-2006, ירים את ידו. 

הצבעה

בעד אישור התקנות - פה אחד

התקנות נתקבלו.

היו"ר יעקב ליצמן:
התקנות אושרו. תודה רבה, הישיבה נעולה.

הישיבה ננעלה בשעה: 09:30

